Cesarhanmun/geonobi-data huggingface dataset:
地名: 濟州 (全羅道, 牧)
年: 1755.0

○甲子/上御銅龍門, 親鞫訊問尹志: "以汝卽逆商之子, 尙容食息已是寬典, 而敢懷怨國之心, 掛書於望華樓, 陰慘情節綻露無餘, 想必有綢繆者然後爲此, 況汝書籠, 傳藏於林國薰家, 國薰現納, 汝家奴亦已盡告, 雖欲欺, 焉可得也?" 志供: "李孝植以爲見臣潛書奸臣二字, 而羅州官吏積負逋欠, 爲此死中求生之計, 推諉於臣, 豈不凶獰乎? 且臣家奴所告, 不過恐㤼之致, 豈可以奴證主乎?" 刑推不服。 問奇彦杓, 彦杓供: "臣兒時往尹志家受學, 遊於廳事, 時聞尹志父子私語於房中曰, ‘吾父子當爲羅州之鬼。 然國豈長無事乎?’ 臣聞此語而憐之矣。 聞掛書出後, 臣自官出去時, 金重才問於臣曰, ‘朝有掛書之變, 知之乎?’ 臣曰, ‘此非愚民所爲, 似必尹志之所爲’ 云矣。" 問李孝植, 孝植供: "正月念間往志家, 則志獨在寫書, 見臣至握於手中之際, 見奸臣二字, 其時泛然見之矣。 二十四日場市, 林天大謄凶書示臣曰, ‘汝見此乎?’ 臣見之, 辭意凶慘, 故問其何以處之, 則答以摘給座首, 臣見奸臣二字相合。 故以爲必是志所爲云, 而以給座首爲善處矣。 志於丙辰自濟州來住於臣洞內, 臣學《通鑑》於志矣。" 問林天大, 天大供: "臣以羅州下吏, 正月二十日場市歸路, 見客舍望華樓東邊第二柱, 有掛書一張, 朴順已摘下, 臣奪取傳給于座首柳頣泰, 適逢下吏李孝植, 言及其事, 則孝植問其書如何, 臣答以其書如此, 孝植曰, ‘頃見尹志寫出殊常文字, 聞汝所傳, 必志所爲’ 也。" 問志奴介奉, 介奉供: "掛書事則不知, 而李孝植及臣上典妾娚禿同最密, 當知其事, 而謫客李掌令時熙亦相親, 時或酬酢怨國之語矣。" 問林國薰, 國薰供: "意外羅州有怪事, 臣父曰, ‘羅州漢, 必無在羅州爲之之理, 此必有怨國之徒爲之。’ 監司入羅州時, 志奴負籠來臣家。 志曾有稧案冊, 而不入籠中, 臣無一拔出者, 旣見之後, 更爲縛閉, 納于監營。 被拿時到公州客舍, 志書示冊字, 臣答以盡納官家, 則志大驚曰, ‘其中多有得罪時象之語,’ 臣旣曰無遺盡納云, 志則猶疑臣之或有所拔矣。 許多文書, 必不盡藏於小籠, 似或分送於他處矣。" 問志子光哲, 光哲供: "臣祖疏章等文字, 送置相親家, 而臣祖家狀及年譜中, 有觸諱時象之語, 故臣父以此爲慮。 所謂稧案, 卽臣與林國薰、金沆爲稧, 而衙前數人爲下稧矣。 臣父每欲立功自效, 以冀復用矣, 不幸至於此境, 父子將同死, 更何可達乎?" 刑訊禿同, 禿同供: "臣付榜於羅州客舍大門, 紙不及半張, 可爲三折之一, 而廣則頗廣, 行則當爲三行, 字大小, 小於錢葉, 而大於碁子。 曉頭付之, 而日字似是正月二十二日矣, 志使其奴介奉招臣, 翌曉進去, 則志明燈而使臣掛書, 其時李孝植、李齊春、松浦居林哥ㆍ李鼎夏同在, 志曰, ‘久在謫所, 欲爲解謫而懸榜矣。’ 又曰, ‘此是重大必死之事, 勿爲洩言。 死則吾死矣, 決不推諉於汝矣。’ 臣旣付之後往言于志曰, ‘無一人見之’ 云, 則志以爲極善云, 又曰, ‘汝必不洩言, 故使汝矣。’" 問林徵遠, 徵遠供: "臣之所居, 與志所寓, 相去十里, 故時或往來, 唱和詩律, 此爲死罪矣。" 問志子希哲, 不服。 林國薰所納書籠中, 羅州前牧使李夏徵書札最多, 綢繆親密無異骨肉, 至稱志所自稱之別號, 又與志書云夢拜先大監, 蓋指就商也。 上覽之震怒, 命配鍾城, 尋命拿鞫。

○左議政金尙魯啓: "固城縣爲奴罪人允興, 卽一鏡之子也, 不可使之容息於陸地, 請移配濟州牧。" 從之。

○遣禁府都事, 絞逆賊濂子萬宇、萬宙於寧邊府
              耳山, 以年未滿, 濟州牧爲奴, 從義禁府啓也。
地名: 濟州 (全羅道, 牧)
年: 1757.0

○壬戌/濟州民四十人自願赴山陵役上來, 上御明政殿, 召見慰諭之。 有獻蔈古者, 上問: "何爲來獻?" 對曰: "嘗見勸民歌, 有獻芹者, 臣亦以此意也。 臣等居在絶海, 屢遭荒歲, 而不至餓死者, 寔由我聖上移粟之惠, 臣等雖無知, 豈無感恩之心乎?" 上曰: "予無一惠及民, 實無受汝獻之義。 然爾等之誠, 實由感先朝之德也, 以所獻供殯殿矣。" 上聞濟州寺奴兪萬吉、金遠行, 是庚子因山時赴役者, 又爲來赴, 甚嘉之, 幷其子若孫, 永許免賤。
地名: 濟州 (全羅道, 牧)
年: 1760.0

○上御景賢堂, 晝講《中庸》。 侍讀官沈履之曰: "日昨電光, 亦時氣失節之致也。 殿下以警惕之誠, 有今日講筵賓對之命, 殿下宜反躬自省, 心自謂曰, ‘予無好善之誠耶? 予無容諫之量耶?’ 至於繩愆紏謬, 而樂聞之逆耳, 批鱗而嘉納之, 則此足爲弭災之道, 裕昆之謨也。" 上曰: "國之政令, 有乖常理, 故時氣如此, 心有慨然。 忍而讀書, 而大臣入來, 則當有可諭者矣。" 上特召大臣備堂。 右議政閔百祥, 以濟州牧使狀本, 仰請: "奴婢貢米均役米減一斗, 山屯馬驅點擧行, 軍兵操錬, 待明年擧行, 種太一千五百石, 令本道道臣, 別定差員, 待明春裝送, 又以賑廳米一百石, 錢五百兩, 劃給漢城府以, 爲重修戶籍庫。" 上命加出兵曹參知一員, 輪回入直於兩闕。 上以衣資食物, 存問于故奉朝賀金在魯妻沈氏, 追思故相而然也。 上曰: "今日進定次對者, 出於兢惕之心, 而左相更爲陳箚, 心竊慨然。 欲爲下敎, 而方講《中庸》, 恐或過中, 忍而至此。 今而後依丁酉故事, 只行三講, 當廢次對矣。" 諸臣奏曰: "若廢次對, 民無依仰, 人心渙散。" 交口力爭, 迭請反汗, 百祥惶怯, 罔措辭不能接續。 上曰: "予豈樂爲此擧措, 而主人翁終不回聽, 聽聞駭惑。 諸臣須退去而勿復言也。" 左參贊洪鳳漢涕泣曰: "聖心有所守, 發此下敎, 而臣等未承還寢之命, 臣分都虧。 殿下豈忍使臣等, 陷之於如此無狀之地乎?" 百祥又涕泣曰: "君臣猶父子, 鳳漢之言, 誠絶悲矣。" 上曰: "左參贊之言, 有感動於心者。 予若不聽, 豈有君臣之義乎? 明日予當臨門朝參, 時原任大臣及諸臣, 一倂入來, 則勉從卿等之言矣。"
地名: 濟州 (全羅道, 牧)
年: 1763.0

○上御太僕, 親鞫罪人榮集ㆍ榮喆ㆍ陽復及濟州人姜翊周ㆍ月中梅ㆍ榮集。 榮喆, 泰耉之孫也。 先是榮得旣謀逆伏誅, 而辭連於諸囚。 至是拿至, 上親臨鞫之。 鞫畢, 命囚榮喆ㆍ榮集于王府, 陽復嚴刑三次, 黑山島爲奴, 月中梅
              黑山島爲婢, 姜翊周嚴刑二次, 鍾城府勿限年定配。
地名: 濟州 (全羅道, 牧)
年: 1768.0

○命咸興ㆍ永興兩本宮所付奴婢今年減貢。 本道三名日物膳, 限今年勿捧, 朔膳亦限今年減半。 濟州三名日方物物膳, 限今年停封, 柑橘外朔膳, 亦限今年減半, 以北路及濟州年荒也。
地名: 濟州 (全羅道, 牧)
年: 1775.0

○領議政申晦, 以濟州牧使狀啓: "請寺奴婢貢米全減後, 許多公用, 實無拮据之道。 本州賑廳穀耗條中, 折米三百石年年除出, 分俵三邑, 以補公用, 婢役價每口錢一兩收捧, 以充不足之數。" 上從之。
地名: 濟州 (全羅道, 牧)
年: 1781.0

○丁亥/全羅道觀察使朴祐源, 以密啓, 論濟州前牧使金永綬罪狀。 敎曰: "近來隄防雖曰不嚴, 而寧有如許道理?" 鄭民始對曰: "永綬之縱奴交通逆妻, 論其罪犯, 實難容貸。 且不能檢飭凶孽, 以致大燮之恣意行商, 此等牧守, 若不嚴懲, 有關後弊。 亟令該府, 拿問勘律宜矣。" 敎曰: "觀此完伯狀啓, 事屬祕密, 雖不詳敎, 其中一件事, 不可不嚴覈得情。 奸犯情節, 至爲叵測。 渠以牧使, 旣管一島, 而行此胸臆, 如是現發之後, 尋常勘繩, 來頭之弊, 豈可勝言? 狀啓中, 此段要語謄下, 前牧使金永綬, 卽爲拿來嚴囚, 發問目嚴問取服, 捧供以聞。" 又敎曰: "以道伯狀啓觀之, 島中罪人事, 極屬驚駭。 而昨日牧使狀啓三罪人事, 不但全沒事實, 他罪人許多凶悖之事, 亦不登聞。 營校探察島中之際, 牧使豈有不知之理? 然則牧使之狀啓, 必出於要掩, 後時之罪, 妄生先發之計者也。 濟州牧使金蓍耉, 爲先拿處。 近來耽羅三邑守令之不擇, 莫有甚焉。 大靜縣監羅潤祿、濟州判官黃鱗采, 幷遞付京職。 牧使之代, 勿拘資格, 各別擇擬。 兩守令亦令拔例擇擬。"

○備邊司進濟州御史賫去事目。
                【事目, 本州以彈丸小島, 僻在海隅, 最近朝家柔遠之化, 厥惟久矣。 惟我聖上五載光御, 一念軫恤, 貢獻之蠲減漂船之搜訪, 前後特恩, 覃及千里, 而惟其宣命巡檢之道, 試才慰悅之擧, 姑未及擧行, 則或慮海島之人, 不無抑鬱之歎, 特爲差遣御史, 旣命巡撫, 又令試才, 而兼察三邑軍政及民隱, 御史入島之後, 擧行節目, 條列于左。 至於按査一款, 遠外事情, 有難遙度, 故不爲磨鍊。 御史下去後, 詳細採探, 嚴明査究, 或狀聞稟旨, 或便宜從事, 一, 御史入島之初, 卽與地方官, 齊會一處, 無論士族軍民, 一一招集後廣布, 而詳論之我聖上深察民隱之德音, 慰悅人才之盛意, 咸使知之。 一, 三邑儒武土試場試取, 而試題依前封題下去, 其試券還朝時封進, 使大提學科次, 武士試取規式, 依兵曹啓下事目試取, 入格者, 則矢數分數, 開錄啓聞。 未入格, 而單技優中者, 不可無施賞激勸之道。 六兩二矢, 木綿一疋柳葉箭二中一疋, 三中二疋, 四中三疋, 騎芻二中一疋, 三中二疋, 四中三疋, 鳥銃二中一疋, 三中二疋, 或分等施賞。 木綿以全羅監營所在十五同持去用下。 一, 船上火砲諸器, 一一試放, 將校軍兵, 如有才能者, 以賫去木綿, 參酌施賞。 其中屢年任事, 曉解軍務, 勤勞特著者, 別爲啓聞, 或給展力等級, 或給兼司僕、內乘等帖, 以爲激勸之地。 一, 試才之外, 兼察島中軍政及海防形便, 軍兵軍器船隻什物, 一一點視, 器械之傷弊者, 則使卽修改, 軍額之有關者, 使卽充定。 如或有城池頹廢, 船隻器械破傷者多, 某某官員, 不爲修築改備, 詳査書啓。 海上瞭望, 最爲緊重。 瞭望之卒, 不時點考, 如有老弱不合者, 使卽改定, 仍加嚴飭, 擧火報警等事, 着意擧行, 俾無疎虞之患。 一, 三邑內逆賊支屬之連坐爲奴婢安置島配之類, 散在各處, 實有踈虞之慮。 更爲申明科條, 另加操切, 無得一刻擅離, 保授主人外, 無得相通, 至於各浦口船路, 一體禁防, 俾無陸地人與罪人交涉相通之弊, 如有現發者, 則竝與保授主人, 而依律痛斷。 一, 本島幅圓不廣, 土薄民貧。 且無生業, 而本牧以下數多官長, 列於其中, 誅求多門, 徵斂無節。 且本州進上物種, 極其浩多, 憑藉侵漁, 蓋無紀極, 而王化旣遠, 赴訴無路, 誠甚可矜。 御史旣兼巡撫之行, 周察坊曲, 民隱詳搜, 前後事例, 裁酌其濫數, 蠲除其橫斂嚴防弊竇, 痛懲貪汚, 條列狀聞, 永垂後法。 一, 三邑守令賢否及已往守令治績表著, 遺愛在民者, 貪濫虐民, 怨謗未已者, 竝訪問書啓。 一島中之文武官前銜, 或有抱才滯鬱者, 訪問審察, 抄澤書啓, 令該曹從速收用, 以爲慰悅遠人之地。 一, 年八十以上, 米穀魚物, 參酌題給, 冒年入籍之類, 詳細區別, 俾無濫受恩典之弊。 一, 孝子節婦表表著稱者, 開錄啓聞, 而傷倫敗義, 一鄕所棄者, 亦卽重治, 以爲彰善癉惡之地。 一, 三邑刑獄, 一一親問詳覈, 一從事理, 疏釋懲治, 凡含冤抱屈者, 亦皆按問伸理。 一, 事係民隱邑弊, 而若有不可不及時變通措處之事, 或先行後啓, 或馳啓稟旨。 一, 漢挐山齋戒設祭其儀註, 使禮曹磨鍊擧行。 一, 巡撫是戎事, 御史以戎服行事, 而牧使以下, 以軍禮迎送。 試才時, 則以時服行事。 一, 所經各邑支待迎送等節及試才時支供, 務從省減, 以除民弊。 一, 軍官一員, 毋論實職有無, 自望帶去, 而印信一顆, 令該曹給送。 一, 羅里鋪改定節目之後, 島中民情之便否, 各別搜訪, 而蓋其載入之敎, 多歸於土豪官屬輩, 消花之資, 年事雖不至甚歉, 輒有請暇之狀, 魚藿之捧, 混及於山氓。 涼臺之徵濫, 至於海民鋪敎, 一人土豪官屬, 莫不傾聳, 山氓海民擧切愁怨甚至於官家操切擇捧。 及其出舖之時, 劣品換送, 多有傳說。 實狀果如所聞, 細加廉探一體書啓。 一, 國馬匹數, 按籍査考, 牧場處所, 竝爲摘奸, 牧子元數、私馬多寡, 依前定式, 亦爲査實。】
地名: 濟州 (全羅道, 牧)
年: 1783.0

○下綸音于湖南民人曰: "咨! 爾湖南民人, 明聽予敷心之諭。 人有疾痛, 必呼父母。 雖以父母愛子之心, 疾痛之作也, 何能使之脫然去體? 而猶且呼之者, 以其鞠育之、煦濡之, 愛之欲其生, 有至切至苦之情故也。 噫! 今日湖南之民, 視予猶父母, 庚癸之急, 不啻疾痛之呼, 而歉荒則歸天, 仳㒧則罪歲, 邈然無應, 任其呻楚, 則其可曰盡父母之責乎? 說者曰: ‘昨年, 則三道失稔;今年, 則六道失稔。 衆寡逈殊, 宜其惠之不專也。’ 惡是何言也? 三道之民, 予之赤子也。 六道之民, 亦予之赤子也。 父母之於子, 何嘗以多少, 加損之歟? 噫! 玆湖南, 卽朝家根本地也。 在漢
              豊沛, 在夏
              荊揚。 軍國之需、公私之費, 專靠於此一路。 凡我民庶, 但知出粟米而治麻絲, 其貢筠簵, 其包橘柚。 盡溝洫之利, 括魚鹽之産, 輓陸航海, 以供上, 如孝子之竭力養親。 雖在樂歲, 恐恐然勞且困矣。 矧當大無之時, 不蠲不停, 椎剝不已, 此何異於剜心肉而出童羖乎? 自予御極以來, 本道比免慘歉, 糴政身布, 如式準捧, 訖無一惠之及焉。 始於再昨年, 有二萬結之俵災, 又於昨年, 有蠲舊布、減劣米之擧, 而俱莫能稱予意而塞民願, 此予所以恤焉如傷, 輒勤南顧者也。 噫! 今年災荒, 挽近所無, 或旱或水, 或風或雹, 諸路迭奏, 殆乎應接不暇, 而本道則兼此四災。 每接道啓, 夜起徊徨。 大抵穡事, 沿損則野益, 而今則沿野俱損, 禾痒則黍熟, 而今則禾黍俱痒。 山峽最稱差勝, 而徒取虛名, 溝塍間云稍登, 而不及常年。 泛論無異穴農, 細評通歸遍歉。 晩揷直立, 而反遜於未移。 代播消瀜, 而無賴於蠲稅。 始暵而斥齒成赤。 終勞而膏沃無靑, 風以蕩之, 雹而摧之, 幷與豆太、稷粟之罔不受病, 而綿絮從以採不盈掬, 豈但無食? 將且無衣, 無食無衣, 何以聊生? 予雖深處九重, 庶幾領略八九, 今見分等狀本, 益聞所不聞。 巡路呼號之聲, 荒村遑急之狀, 宛在予目前。 因予不德, 召此災荒, 若已推納, 益切瞿然。 向於去月初七日綸音, 以待分等, 有所措處, 已有設言於爾等, 爾等想亦聞悉。 嗚呼! 予視吾民, 無遠無近, 所以施之於畿甸者, 不施之於湖南可乎? 況玆肇有之惠, 始副宿昔之志, 則雖或過於畿甸, 寧云不均也? 道臣所狀請者, 除却推奴徵債之禁、勿定配所之請, 計凡九條。 曰新還餉分數停退也。 曰保貢米限麥秋分數退捧也。 曰各樣保米以錢代捧也。 曰尤甚邑訓局保布, 前已代錢者外, 竝令代錢。 之次邑以上, 從民願錢布間收捧也。 曰結錢限明年十月差退也。 曰敗船拯劣米停退也。 曰四山城城餉, 捧留本邑也。 曰沿海邑箭竹權減也。 曰山郡火田折受處, 從實收稅也。 噫! 所請諸條, 非不切實, 而以予觀之, 誠有未盡也。 災歲恤民, 當若救焚而拯溺, 爛額焦頭之不遑顧也, 霑體塗足之不暇恤也。 然猶蔀屋之疾苦, 尙患莫達於朝廷。 値此無前之歉年, 行此循舊之蠲惠, 於予心安乎否乎? 記昔我英考, 嘗有敎於予小子若曰: ‘苟利於民, 肌膚何惜?’ 此卽我聖祖之敎也。 予小子侍傍承聆, 銘在心曲。 嗚呼! 有民而後有國, 奚恤於經用? 有民而後有兵, 何恤於軍資也? 經用也、軍資也, 猶且然矣, 況內需乎宮庄乎? 外此而有裨於懷保之方者, 天廐上駟, 捐之尙可, 況在乎貢駒養髯? 大庖常供, 蠲之無難, 況在乎月膳方物? 民勢方阽於竿頭, 藥料何論於竹瀝? 此予所以不俟申請之言, 另施未盡諸條者也。 新還餉分數停退事, 尤甚邑外, 之次稍實邑面里, 只擧尤甚不及之次何也? 方伯雖不敢請, 予意必欲遍及。 尤甚邑之尤甚面里折半。 尤甚邑之之次面里、之次邑之尤甚面里, 三分一。 尤甚邑之稍實面里、 之次邑之之次面里、 稍實邑之稍實面里, 四分一。 之次邑之稍實面里、 稍實邑之之次面里, 五分一。 稍實邑之稍實面里, 六分一, 竝命停退。 保貢米布事, 退期麥秋, 期太速也, 不言內奴, 言或踈耶? 諸般需用, 一體停免, 內司貢條, 在所當先。 營門、衙門之保米布, 內奴寺奴之貢米布, 尤甚邑折半。 之次邑之尤甚面里三分一, 之次邑之之次面里、稍實邑之尤甚面里, 四分一, 限明年秋成後停退。 已停退者外, 當納米條, 以三斗代一緡錢代捧, 訓局布保已停退者外, 尤甚全一邑及之次邑尤甚面里, 竝純錢, 之次邑之之次面里以上, 至稍實邑之稍實面里, 亦令從民願錢布間收捧。 山郡火田, 從實收稅事, 只言宮房, 而不及軍門、 衙門, 何也? 火田所在處, 尤甚全一邑及之次邑尤甚面里, 無論各宮房、各軍門、各衙門, 竝令本官, 踏驗執卜。 因此而思之, 全州上官、陽
              良兩面所在內司田一百六十八結, 該曹覆辭, 雖以內司之明有文券, 格而不行。’ 民情切至, 方伯陳聞, 何論有券無券, 何拘有土無土? 事關吾民, 正稅可蠲, 況內司之需乎? 內司千金之損, 卽編氓百家之産。 益下之政, 政在此等處, 盡依結數, 出與民間。 結錢退捧事, 結錢雖出於實結, 如可以寬民手足, 何必限以十月? 更許緩限, 退以歲前。 沿邑拯米之停退, 四山城餉之捧留事, 竝從狀請。 且念貢竹之際, 爲弊甚鉅, 重以竹産亦被旱損。 斫代輸納, 水陸俱困, 雖關戎備, 寧或靳持? 況聞, 靑大竹封田一本, 索賂萬端, 及乎自邑, 而營輸至京司, 許多冗費, 皆出於民。 民方飢困, 豈有餘力? 上而內醫院月捧靑大竹, 內弓房御用箭竹, 下而京外營門、衙門所納箭竹, 他餘旗竿、槍柄等諸般竹木, 自來朔至明年, 竝行蠲除。 自聞有災傷, 予方日夕焦思, 凡係貶躬責己之道, 莫或小忽。 居不用廣廈, 食必減常品。 況在貢獻不急之需, 尤所當節, 三名日所獻方物, 自今冬至明秋, 竝皆停免。 物膳、 朔膳中, 除非營邸應貢物種, 而取諸民者, 道臣酌量區別, 一例停免, 就其存減, 條列以聞。 濟州貢馬上來程途, 率由三道, 尤甚邑明年貢馬二百八十八匹, 限一年全數停退, 分養馬之受去受來, 糜費宜恤, 尤甚邑分養馬, 待當朔送致附近牧場, 待秋受來。 噫! 今玆蠲免, 豈曰施惠, 而其於紓民力、裕民食之道, 或有萬一之助否耶? 予意自視欿然, 有司之臣, 無曰經用軍資之不足, 亦無以供御之剋省、還餉之見縮、貢馬之空群, 煩聞於予。 予只知有民也。 嗟! 爾湖民, 稍得息肩於已蠲, 要且盡力於當納, 無麪不托, 奈何措置, 其能括甁罌之升勺, 斷杼柚之尺寸, 趁早輸官, 獲免鞭撻否耶? 念之及此, 不覺心酸。 最無依、最窮困之類, 歲末救急, 未知道伯, 已有料量, 而開春則自可按例設賑矣。 道內穀物, 限十萬石許補賑資, 縱踰此數, 亦何慳惜? 昨年三道, 旣以內帑錢椒, 分劃添賑, 仍許別設一巡, 今於湖南, 豈或異同? 第聞米直翔踊, 販易孔艱, 所停免方物、物膳、朔膳價米, 特許添補賑資。 其外御甲冑, 限三部價米, 亦爲一體補給。 此予不備膳服, 分與吾民之意, 物雖不腆, 意則良苦。 噫! 所恃者方伯與守宰也。 守宰不能懷保, 罪守宰。 方伯不能紏察, 罪方伯, 而予自有衣繡之臣, 所以撫汝、字汝、恝汝、困汝之狀, 予當知之。 勤施殊賞, 怠有重罰。 嗟! 汝民人, 各自奠居, 無或去鄕。 惟予在臨之孔邇, 去將何之? 其可恃而無恐也。"
地名: 濟州 (全羅道, 牧)
年: 1784.0

○下綸音于濟州牧曰: "我邦壤地褊小, 道凡有八州, 府郡縣僅三百六十有奇。 星羅碁布, 可按圖而知已。 一有水旱饑饉, 管領甚便而獨耽羅一域, 僻在海外, 陸行幾千餘里, 水路則倍之。 聲響旣漠於京師, 撫摩只付於長吏。 尋常啓牘之來, 動費半年。 凡島民之疾苦憂樂, 莫之憑悉, 豈朝廷懷保之澤, 或間於島陸而然歟? 今歲之秋, 八路大熟, 廟堂之上, 無事乎荒政, 惟予宵旰一念, 亦庶幾小弛矣。 廼者陽至之後, 守臣始以州饑聞。 於是乎丙枕蹶坐, 益歎道塗之云邈。 若使耽羅, 不海而陸, 遠止於北之六鎭、西之七邑, 則豐歉之聞, 豈此之遲乎? 歲饑而莫予之知也, 民窮而亦莫之救也。 島民亦吾赤子, 爲爾等父母, 烏在其父母之責也? 噫! 自在我列聖朝, 軫念玆土, 罔間於內服, 慰撫之悶恤之, 靡不用極, 深仁厚澤, 浹爾髓而淪爾肌。 逮予寡人嗣服之初, 首遣持斧之臣, 文武則設科試取其才, 父老則詢弊瘼採其隱。 以至崇孝而褒烈, 輕徭而薄賦, 凡所以便爾等之身, 悅爾等之心者, 事靡巨細, 無願不從。 此非予一人惠也, 亦所以仰體我祖宗朝柔遠之澤耳。 至愚而神, 爾等其或知之否? 羅里之倉, 爲爾等設也。 倉穀不敷, 至有沿邑移粟之議, 而重撓湖民, 在所難愼。 就比塗抹, 亦足接濟。 夫何愛數千穀包, 不以慰諸子弟望哺之情? 本倉遺儲若租、若牟, 已令按道之臣, 刻期督運, 不日裝發。 計於歲底, 陸續往泊, 明春開賑, 自可無顑頷之憂矣。 前此耽羅設賑之時, 問有發送繡衣, 督運監賑之例, 而儉歲廚傳, 反貽爾等迎送之勞。 曾在先朝己丑, 爲念是弊, 亦命道伯句管, 今亦謹遵右例, 不送繡衣, 而但念此時牧伯遞易, 必妨賙賑之政, 前牧使嚴思晩, 特令限麥秋仍留, 兼付監賑之責, 使之悉心賑事。 守臣狀請, 纔令廟堂, 覆奏許施, 而往歲諸路之歉, 凡貢獻物種及民之出於身而納于官者, 果與御供御藥而另行蠲除。 所以施於陸民者, 獨不施於島民可乎? 薦新黃果, 祭享黑牛, 係是莫重薦獻之需。 又若貢馬, 亦關戎政, 有難輕議。 外此遠方珍獻, 何惜吾民? 各殿朔膳、物膳, 三名日方物、內局進上藥材、京外各衙門各營門進排物種、內局及各司各宮房奴婢身貢, 特倂停減, 留補賑資。 旣承慈敎, 慈殿宮所獻方物、物膳、朔膳, 亦倂停減。 今年停退條之竝與明年條, 而督納於明秋, 亦所當恤, 明年條仍許停退。 噫! 今者蠲免, 豈云施惠, 而其於紓民力、裕民食之道, 或有萬一之助否耶? 自見守臣之狀, 念爾等顚連遑遑之狀, 宛在予目中。 舟車不至而懋遷無路, 甁罌告罄而契活罔涯。 鶉衣卉服, 呼號於浦村海岸之間, 目望船粟之來哺, 此予所以愍爾等饑寒, 有倍於他道之歉也。 但賴而忘憂者有之, 州治隔以重溟, 除非三州之境, 則難以往來, 不待朝家之勞來還集, 而自可安土奠業, 當不至於蕩析流居耳。 九重雖藑, 臨之孔邇, 爾等須各恃而無恐, 永囿我陶甄之化。"
地名: 濟州 (全羅道, 牧)
年: 1786.0

○乙酉/李泰守、劉漢敬伏誅, 罷推鞫。 初漢敬, 以凶書, 藏於其姪雪云同囊中, 被搜出。 及設鞫, 問雪云同, 雪云同供曰: "漢敬、泰守、命福及趙居士, 會三水
              仁遮洞
              李文穆家, 同作一書。" 文穆者乙亥逆賊夏宅孫爲奴者。 問文穆, 文穆證引其隣居林慶華: "居士輩, 自慶華所來見, 而手持三片紙。 一紙有所書記, 書中有錄字。 今凶書亦有錄字, 紙樣恰似。 慶華家有文訓長所書宰相名字之冊, 金鍾秀、申應周在其中。 若非文訓長所爲, 必慶華隣居宋載垕之筆。 載垕, 曾與德相, 相親於謫所。 又與罪宦孫效忠、李昌順。 昌順曾言: ‘居士黨, 爲萬人, 遍於三南, 小爲明火賊。
                【作黨搶刼之賊。】
              大則謀逆’ 云。 及居士輩, 被囚端川也, 慶華又言: ‘居士黨, 欲先殺所錄宰相而擧兵。’ 且與城內謫居人李獻遂、孫效忠, 頻頻往來。" 問文載質。
                【卽文訓長。】
              供曰: "前年寓慶華家, 寫千字文, 後寓禹德夏
              
                【三水座首】
              家, 德夏薄待逃去。" 與文穆質, 文穆證居士輩, 逐日屯聚。 且於千字文卷末, 書鍾秀字及前南兵使名, 凶書則慶華執筆, 載質呼之。 使泰守、文穆, 對質。 文穆證, 泰守有所書, 書中有錄字。 泰守證, 目見文穆親寫凶書。 問漢敬, 供曰: "凶書, 泰守所授, 而使渠傳於順安
              韓姓人。" 問泰守, 供曰: "凶書出自禹德夏, 使渠傳於順安
              韓姓人。 崔光秀參見。 德夏言: ‘此書若傳之, 當自京有回報。 其子弼謨, 方留京中洪達洙家。’ 文穆供曰: "凶書的是泰守所寫。 弼謨在京, 住洪達洙家。 在三水, 與獻遂切親。" 問德夏, 供曰: "德相居謫住其家, 果親密, 居士輩爲渠告官, 逐出境外, 其妻患痁, 故邀之祈禱, 因書托羅暖鎭, 使勿禁而已。" 與泰守對質。 泰守證其授書傳順安狀。 德夏不服。 問禹弼謨, 供曰: "庚子年, 順安
              韓弼玄, 來三水
              李麟臣家, 示一卷曰: "卷中人, 皆吾黨。 此書卽秘訣, 將有如此事。’
                【凶言不傳, 卽謀逆之意。】
              所錄姓名, 殆過百人。 有甲山
              金麟三、李龍範等, 而龍範家, 有祝文, 自稱人頭將軍。 又有稱眞人者, 卽端川
              鄭哥也。 龍範被捉於甲山, 而座首金麟三, 火其書。 本倅宋迪中欲摘發麟三行賂而放。" 問迪中, 供曰: "龍範, 稱以神祭, 誑誘愚民, 故捕之施治盜之刑, 龍範非土着。 所謂神祭, 殺牛設旗, 而自謂學術於利城
              李把摠, 後因營關, 加刑放送。" 云。 自去年十二月, 設鞫。 諸囚互相援證, 而德夏、效忠爲根柢。 囚繫者殆近數十人, 株連者亦甚衆。 反覆盤覈, 竟不得要領。 至是德夏、效忠, 竝物故, 階梯遂絶。 而泰守、漢敬承款。 泰守結案: "行凶節次, 入三水地, 與同行居土仁宅、光秀, 爲本邑座首禹德夏所邀, 入於房內, 坐於竹器懸架之下。 授一封書, 潛囑曰: ‘此書必須緊藏善傳也。’ 其書題目絶悖, 辭意極凶。 而受置懷中之際, 爲光秀所傍見。 同伴中漢敬, 義結兄弟。 托以謫居, 李生之書, 要傳順安
              韓哥之家, 藏於漢敬囊中。 到端川爲夜巡所捉, 官庭搜撿之際, 情節盡爲綻露。 謀逆同參是實。" 漢敬結案: "行凶節次, 囊中凶書, 俱是罔測不道之說, 而一從泰守之言, 將爲轉傳之計, 凶憯情節, 已盡昭著。 謀逆同參是實。" 鞫廳議啓言: "光秀參見德夏之凶書, 仁宅目覩漢敬之囊藏, 與泰守、漢敬, 爛漫酬酢。 文穆凶書, 造出雖曰落空, 居士徒黨, 將擧大事之說, 聽而不告, 難免知情之律。 況林慶華、宋載垕, 手竄凶書, 丁寧指告, 竟歸虛妄, 自有誣人之律。 三囚下送本土, 仍施典刑。 昌順於凶謀, 無不參聞, 至以萬衆擧事之說, 說與文穆、載質, 留接德夏之家, 難掩參涉之跡。 兩囚下送本土, 限死刑訊 慶華、載垕, 不無可疑之端。 李昌京、文穆酬酢, 不過塗聽。 居士往來, 又未目見。 此三囚, 容有可議。 宋迪中、禹弼謨, 施威嚴問, 終未歸一。 待李龍範就拿, 更問。" 敎曰: "此獄根柢, 在德夏, 而旣物故。 泰守、漢敬, 已結案。 效忠, 徑斃, 無更覈之道。 載質下送本道, 加刑島配。 昌順
              濟州爲奴, 昌京島配, 慶華、載垕放。 效忠支屬, 令刑曹査處。 弼謨下秋曹嚴囚。 達洙島配, 韓赫移秋曹決處。 雪云同爲奴, 宋迪中嚴刑還配。" 仁宅、光秀、文穆, 後因道臣覈啓, 竝斬於三水府。 諭道臣曰: "遐土愚氓, 始雖不識奸謀, 今當怳然大覺。 莫如嚴飭守宰, 宣諭朝家懷保之意。 更勿以無緊之事登聞。" 蓋上意在鎭安也。
地名: 濟州 (全羅道, 牧)
年: 1787.0

○乙丑/召見大臣、備局有司堂上, 敎曰: "乙亥減貢, 甲午罷婢貢, 卽我先大王盛德至意也。 丙申罷刷官, 非敢曰繼述志事, 而在小民亦庶免椎剝之苦。 然歲月稍久, 奸竇漸滋, 予之所欲矯捄者, 非直爲上納之愆期也。 每見宣頭案中, 百歲、二百歲懸錄者, 未有不爲之蹙眉。 且內奴、寺奴, 名色各異, 而如五宮奴婢, 有自內奴而移去者, 有自寺奴而移劃者, 內奴移去者, 自內司句管其貢, 固其宜也。 寺奴移劃者, 豈非戶曹之所當句管者乎? 至於北關奴貢之許多名色, 海西柴奴之應役偏重, 濟州奴貢藿之越海來納, 俱未知當初分定之本意如何, 目今需用之緊漫如何, 若就此等處, 從頭理會, 則古人所云小變通、小有益者, 正謂此也。 西北奴復之數, 亦甚夥然云。 旣給復, 又責貢, 亦有所未曉。 今欲罷復而減貢, 則可無窒礙否耶? 予又有怵然不安于心者。 當甲午婢貢之給代也, 先朝聖意, 必以魚鹽船稅移劃者, 蓋以海稅, 本是宮房之物, 則以此代彼, 便是還他本分, 而至如選武布, 每以罔民之政, 屢形辭敎, 故不欲移用於給代之需也。 凡此諸條, 皆是合商量處, 卿等詳其所以然之, 故日後登對時, 從長講確, 續成節目, 無使我先大王盛德至意, 閼而不行可也。"
地名: 濟州 (全羅道, 牧)
年: 1791.0

○削濟州牧使李鴻運職。 本州故多逆孽爲奴婢者, 互相奸騙, 有所生産。 鴻運以爲防守不嚴, 馳啓上聞, 又請所生子女區處之道。 敎曰: "衒其嚴防, 自歸蔑法。 奴騙婢婢奸奴, 不與平民齒之者, 亦合於箕聖禁暴止亂之良制。 今豈可以近百年、或過數十年許久應坐者, 騙婢奸奴之類, 曰以査出刑推, 又以所産之區處, 請令攸司稟處乎? 萬萬不誠實", 仍命却其啓。
地名: 濟州 (全羅道, 牧)
年: 1792.0

○乙丑朔/濟州饑, 運, 湖南穀一萬石補賑資。 本府所進朔饌方物, 限麥秋停免, 京司所納及各樣奴貢當年條, 竝蠲減, 舊還停退, 新還分數停退。
地名: 濟州 (全羅道, 牧)
年: 1799.0

○壬子/昌原府使李尙度, 疏陳邑弊, 備邊司覆啓曰: "其一, ‘本邑以四五十年來, 屢經大侵, 所失結摠, 厥數夥然, 徵稅無地, 而旣不經査櫛, 舊災量案陳棄, 亦近千結, 矯捄之道, 惟在更搜隱漏之田。 故踏驗田疇, 新査得者, 爲二百十一結, 未永免之舊災, 爲四百七十四結, 而其中已成水澤者, 以査得之結, 充補除免, 其餘二百六十三結。 災名旣異, 不可遽議永免, 自今年限年減稅, 則次第起墾, 不至全數永棄事也。’ 今以疏辭觀之, 則未永免之舊災二百六十三結, 與已成水澤者有異, 減稅勸耕, 似可次第起墾。 審知其如此, 而不爲通變, 則是豈所以奉家朝承勸農之至意哉? 特依所請, 自今年隨其墾闢, 限三年免稅, 而墾未墾結數, 年年修報巡營, 自巡營轉報地部及本司。 如年前關東、海西等邑例, 以準摠爲期, 一以爲詢事考言之道, 一以杜有名無實之弊。 其一, 近來峽居之民, 欲免公(私)
                〔稅〕
              燒斫之業, 必趨僻奧耒耟之用, 至及冡頂。 山中樹木之養, 動經百年, 在在童濯, 沙石汰下。 今若申嚴山禁, 使峽中之民, 無以着手於高深之境, 則服田食土者, 必當轉緣於閒曠不禁之地。 此不但爲防水害而已, 山而養木, 野而生穀, 實爲相土宜事也。’ 旣是法典所載, 又是目下當務。 而禁之不以其方, 一番撓民而止, 則非徒無益, 爲害反甚。 向來公州生員柳鎭穆所陳冊子中, 禁養條, 最爲切實, 今方依下敎, 頒示諸道守令, 苟能誠心採用, 可以不煩不撓, 責效於數年之後。 以此分付。 其一, ‘停退之意, 本爲歉年, 難於準捧也。 第彼窮民, 方輸新糴, 力綿於竝及, 旣稱舊還, 視同於科外準捧之難, 甚於新還。 歲又不登, 次次仍停, 則轉成舊遠, 頻頻蕩減, 外邑公儲, 因此虛縮。 至於代捧, 則俱無此弊。 且以民間事情言之, 雖在失稔之時, 必有稍登之穀, 與其一時停歇而更留後逋, 無寧從便折納, 而便歸了殺。 如非大無之年, 以其停退分數, 移施於代捧之規事也。’ 不許停退, 許其代捧, 豈不成公私兩便之道, 而近來聞見, 已熟於停退, 少値歉荒, 輒皆希覬, 營邑又從以撓攘。 今雖定以代捧之法, 難保其永無闊狹, 萬一如此, 則令無以信於民, 姑依近例, 自廟堂臨時稟旨, 恐合可久之道。 其一, ‘八道諸邑, 莫不有民庫, 而旣不會減於度支, 又不關由於巡營, 只是各邑自辦自消。 故弊源每在於官不至察, 吏緣爲奸, 耗費無節, 積成逋縮, 則加斂充報, 使成常規。 今若依關西例, 竝爲磨勘於道臣, 則査削旣係於上營, 僞濫自絶於下邑事也。’ 民庫一事, 先自兩南, 奉朝而見方釐正, 未知工拙得失之如何, 而自巡營磨勘, 未敢知其來頭利害。 雖以關西事言之, 非不句營於巡營, 而磨勘之際, 百弊俱生, 至有宜屬官廳之論。 大抵官有節用愛民之心, 則雖不磨勘於巡營, 自當常有餘裕, 苟無是心而虛張磨勘, 則適足以滋其冒濫之弊。 且此名目, 異於大同之成憲, 釐正後行之四五年, 備諳民問便否, 然後更議磨勘之道, 恐未爲晩。 其一, ‘近來八道收稅, 考諸收租案, 皆云下之上幾結, 下之中幾結, 下之下幾結。 此若據當年踏勘之災而言之, 則猶可也。 而所謂某等幾結者, 各有該邑一定之鐵案。 而旣曰下中下下, 則可知非爲六等之田分, 而乃是九等之年分也。 旣曰年分, 則年年一套, 無復增加, 是何說也。 所謂下中下下, 卽是七分災八分災之名也。 今乃不問豊歉, 先以幾十萬結, 永永縳係於災減之科。 又於其外, 添免當年之內災, 國家之年年漏失正稅, 不知幾十萬斛。 而今之每結所收竝田稅大同及他名色之附於田結者, 大略爲二十餘斗, 驟看之, 此政合於國典二十斗之法。 而所謂實十分二十斗, 《原典》所著田稅之法, 而大同等名色, 皆出於其後, 若於田稅條二十斗之內, 割出爲大同, 則烏在其代土貢創大同之意耶? 《原典》以來, 旣無田稅米降幾斗之法文, 而年分等第, 明是隨歲不同之事。 但於八道各邑收租案中, 削去懸空分等之謬例, 必以當年全災, 與內災之眞箇結數, 依本規開錄減免, 則正稅之入, 庶復祖宗之舊矣。 苟其若是, 則經費有裕, 彼良保最窮者, 幾萬生靈, 始可以次第拯拔於水火之中, 而如寺奴婢之流, 外邑雜徭之添附田結, 而侵害農民者, 皆可以量宜變通事也。 年分九等之制廢, 每結四斗之法行, 而《續典》田稅條有曰: ‘凡一結收田稅四斗。’ 註曰: ‘下之中以上收稅, 不在此限。’ 以此觀之, 則量案時引用年分文跡, 而仍作田土等數也明矣。 取考三南收租案, 則自上之下, 至下之中, 爲十餘萬結, 而其餘則竝與京畿、海西, 皆屬下下。 疏中所謂旣曰: ‘下中下下, 則可知非爲六等之田分, 而乃是九等之年分也。 旣曰年分, 則年年一套, 無復增加, 是何說也?’ 云者, 其所起疑, 固無足怪。 而其實則《續田
                  〔續典〕
                》所載下之中以上之文, 亦未嘗不以年分等第, 爲田之等第, 又何疑之有乎? 今若因此而認以《原典》稅法之至今自在, 遽欲責其實十分, 每結二十斗之稅, 則摠計三手糧大同結錢等項, 一結所出, 將近四十斗, 此豈可以議到乎? 旣不可議到於此, 則依前置之之外, 別無他道, 請以此分付。" 允之。 敎曰: "昌原倅疏辭, 不事蹈襲, 能出自己杼軸, 且其爲說, 多有朱書語法, 可知其嫺於實地, 比之梔蠟口氣, 不啻較三十里。 疏中代捧事, 此法只見於《續典》, 不載於《原典》, 蓋非遽昔盛憲。 而與其停退而反貽民弊, 無寧代捧而不作公債。 亶在道臣邑宰, 隨時量宜, 從實闊狹之如何。 民庫事, 故相尹文翼, 按湖南時, 以應捧定爲恒式矣。 入不當出之弊, 比比有之, 而先取還穀以補之, 末又分徵以充之。 公私之效害, 果何居? 惟其可行無弊之方, 更須爛商善處爲可。 田稅事, 《通編》所載, 《原》、《續》各異, 何(攝)
                〔獨〕
              於此乎? 然也靜、義兩縣之設。 在於《原典》之後, 而《原典》註以濟州三邑, 則似此文勢, 亦云多矣。 大抵此疏全篇, 多是人所不言之事。 若聚諸道文倅之章, 用科試功令之法, 定等第次甲乙, 則此疏勝於鄭晩鍚之根據, 韓興裕之精詳, 而該於適用, 亦與金㙆之識見不多讓。 今番勤諮之擧, 卽詢事考言之遺規也, 車服之庸, 豈可不施於此等之人? 昌原府使李尙度, 令該曹因其任嘉善大夫下批, 以勸諸倅。"
地名: 濟州 (全羅道, 牧)
年: 1801.0

○時有濟州
              大靜縣
              唐浦, 未辨何國之過去大船中, 卸下五人, 仍卽放船而去, 卸下五人, 衣制與狀貌, 極其怪異, 所着狹窄如束身, 足不履襪, 頭戴藤笠, 面體俱黑, 狀若猿猱, 鳺舌噪叫, 無由問情, 使之書字, 則右手執筆, 以左橫寫, 非篆非畫, 如亂絲樣, 道臣以此啓聞, 命以陸路入送北京。 大王大妃敎曰: "濟州所泊漂人等, 知其爲何國人乎?" 領議政沈煥之曰: "語不分明, 文亦詭異, 服裝又怪駭, 無以詳知爲何國之人矣。" 大王大妃敎曰: "予嘗知以四方同文矣, 文亦異云乎?" 煥之曰: "以左手寫之, 而其字樣回曲, 不可知云矣。" 大王大妃敎曰: "今番使行, 未及付送, 亦未知其爲何國人, 是可菀也。" 右議政徐龍輔曰: "於日後賚咨官去時入送, 可以知來矣。" 壯勇營提調趙鎭寬曰: "奴婢貢革罷後, 各司給代, 自壯勇營責應事, 有下敎, 而通計一年給代錢, 近八萬兩矣。 本營一年所入, 計其用餘, 則只可爲三萬兩, 每年三萬兩, 自本營策應, 其餘則從他某樣區劃 似好。 下詢于大臣, 俾爲爛商講究之地焉。" 上曰: "大臣之意何如?" 領府事李秉模曰: "當初下敎, 旣令本營擧行矣。 今若以不足之數, 移劃於經費衙門, 則經費衙門, 卽不過戶惠廳也。 戶惠廳經用, 每患不足, 顧何以責出一年五萬兩錢乎? 臣意則依當初下敎, 自本營擔當擧行之外, 恐無他道矣。" 煥之曰: "小臣曾以給代難支之意, 筵中屢次開端矣。 曾未一年, 如是難支, 方來許多年, 將何以區劃乎? 百司經用, 亦患不足, 每使戶惠廳除給, 則惠廳亦不周給, 戶曹尤不成說。 五萬餘兩, 將於何辦出乎? 變通之道, 大可悶也。" 龍輔曰: "目下國事可悶者, 不知爲幾許條, 而最是經用一事, 萬不成說。 戶、惠廳, 雖爲財賦衙門, 挽近以來, 一年經用, 每患苟艱, 何以責出五萬兩於科外乎? 自本營擧行宜矣。" 大王大妃敎曰: "奴婢貢罷後, 似當移定軍役, 其身布則何衙門捧用乎?" 煥之曰: "身布則各軍門及兵曹捧用矣。" 鎭寬曰: "生財有限, 經費不貲, 以有限之財, 制不貲之費, 誠亦難矣。 百司可以給代, 可以減省者, 不可不一番校正。 然後本營可以擧行也, 校正一時爲急矣。" 煥之曰: "可減者減之, 可充代者充之, 而當問議于有司之臣, 講究商確後仰奏矣。" 大王大妃敎曰: "須勿抛置, 從速區劃也。 今至一年, 尙未歸一, 速爲停當可也。" 戶曹判書李書九曰: "給代事, 壯勇提調, 俄有所奏, 大臣各陳所見矣。 大體財用, 卽民國之本, 而節省又爲其本也。 八萬兩給代條中, 戶曹所管, 折價計之, 則爲四萬八千兩矣。 此若自本曹策應, 則將無以支撑矣。 所入漸縮, 而所用漸廣, 誠爲可悶。 第今各司策應, 時日爲急, 某樣講究, 從便區劃, 不容少緩也。" 上曰: "依此爲之。"
地名: 濟州 (全羅道, 牧)
年: 1844.0

○甲子/敎曰: "此囚罪犯, 萬殺猶輕。 人之無良, 胡至此極? 旣有捕査秋供之取服, 則不待渠招, 斷案已定。 一律施行, 更無可論, 但《禮典》曰, ‘潛擦他人已入格之祕封, 換書已名, 以竊科者, 以一律論’, 此則非已入格也, 乃未及考也, 究其換名之情, 則較尤甚焉。 考諸所載之律, 則懸有不同, 而肅廟己卯科獄, 雖證左分明, 以其初無定律, 竟施傅生之典, 則今此未及考換名之無定律, 亦與已入格換名之無定律, 或可旁照者矣。 然則仰遵故事, 特貸一縷, 卽所以體肅廟好生之盛德也。 換祕封罪人閔達鏞, 加刑一次, 濟州牧
              旌義縣減死爲奴, 此後則雖未及考祕封, 若有換名竊科者, 與已入格換名竊科同論, 載之受敎。"
地名: 濟州 (全羅道, 牧)
年: 1861.0

○戊戌/命羲榮
              濟州牧爲奴。
地名: 光州 (全羅道, 牧)
年: 1395.0

○丁未/上命左右政丞曰: "今各道所報孝子順孫義夫節婦, 各有實跡, 宜加褒賞, 旌表門閭。 其有役者則復之, 貧乏者則周之, 以勵風俗。" 及第卓愼, 全羅道
              光州人也。 父歿, 三年衰絰終制, 奉養其母盡誠敬, 鄕黨稱孝焉。 前署令金四知, 忠淸道
              全義人也。 奉養老母, 朝夕進饌, 必自親嘗, 承順致孝, 久而不怠。 牙州學生孔都知, 年二十七歲喪父, 貧乏失業, 不能自存。 其妻勸移他邑, 都知泣曰: "先墳所在, 何忍去之!" 織屨爲食, 祭享不怠。 林州人林安貴, 喪父母, 守墳八年。 淸州戶長孫禧, 歲戊午, 倭賊突入州中, 母及妻妹, 皆爲所執, 憤不顧生, 直入賊中, 負母登山, 得免於死, 終始孝養, 以盡子職。 寧州官奴勿金, 孝父以誠, 比其歿也, 斬衰三年, 作置神主, 朝夕致祭。 金化前散員李英奇, 祖父母及父母, 老且貧乏, 躬耕孝養, 終始不怠。 喬桐百姓方君正, 養母盡孝, 閭里稱之。 前副正梁希賢, 華人也。 居於江陰, 家甚貧乏, 奉養老母, 雖蔬食菜羹, 必以其鄕之樂侑之, 孝心純至。 其妻承順, 不替婦道。 廣州戶長李勣, 失於軍期, 廣州道兵馬使趙希古欲置勣極刑。 勣子前萬戶好生, 手抱其父, 欲以身代, 希古感其孝誠釋之, 勣得免。 及勣病歿, 好生服喪終制。 水原生員李造, 喪母廬墓三年, 朝夕食粥, 不進鹽醬菜菓, 以致哀敬。 前別將金桂同, 亦水原人也。 性本孝敬, 定省惟勤。 母歿置祠堂, 四時朔望, 奉祀不怠。 右皆孝子順孫也。 咸悅人前散員崔得林妻洪氏, 歲戊午, 爲倭所獲, 賊欲汚之, 罵賊固拒, 中槍而死。 陽城故判事全五福妻盧氏, 歲丁卯, 夫亡。 廬於墳墓之下, 至今九年, 祭享不怠。 春州
              狼川監務趙安平母李氏, 早喪其夫, 寡居守節, 敎子從仕。 喬桐前別將李提妻曺氏, 年十九, 爲倭所獲, 死不汚賊。 皆節婦也。 命皆復其家, 存恤其子。 其中願從仕者, 令給馬上京; 年老家貧者及婦人, 賜米有差。 且令旌表其閭, 仍錄實迹, 通諭中外。
地名: 光州 (全羅道, 牧)
年: 1410.0

○巡禁司啓尹穆等五人父子母女妻妾等罪, 依律施行, 命依李茂妻子之例。 乃流穆姪希夷于公州, 希齊于淸州, 李彬伯叔父牧于寧海, 地于瓮津, 姜思德子待于順天, 趙希閔父瑚于合浦, 柳沂父厚于光州, 子方善于永州, 方敬于蔚州。 希閔弟須·雅、姊金自知妻、妹尹粹妻、柳沂弟漢、尹穆姊韓尙桓妻, 皆沒爲刑曹都官奴婢。
地名: 光州 (全羅道, 牧)
年: 1411.0

○命議政府曰: "外方從便朴蔓、任純禮、許衡、楊得春、權錙、朴文崇、裵鴻漸、成翀、崔湜, 慶尙道
              東萊付處李種善, 泗川付處趙末通, 全羅道
              完山付處朴謨, 光州付處柳厚等, 京外從便; 東北面鏡城充軍韓冲謙、李原奇、金達、金用禮、朴林秀, 豐海道
              豐州徒役崔天甲、金涇, 瓮津徒役李天幹、洪德生, 海州營直僧寶元, 長淵徒役一老及爲奴趙雅、趙須等, 竝放宥。" 議政府駁之, 不卽奉行, 上言: "任純禮、朴蔓專制方面, 不能弭壬午之事; 趙末通爲近侍而匿逆賊; 趙順和、柳沂之父厚、趙瑚之子須ㆍ雅, 又不可宥者也。" 從之, 其餘皆宥。
地名: 光州 (全羅道, 牧)
年: 1424.0

○刑曹啓: "故殺人光州囚奴吾麻大、交河囚百姓仇叱金及毆父母肅川囚奴欣萬, 律該處斬。" 從之。 上驚曰: "今何如此歐親者多也? 古亦有之乎?" 禮曹判書申商對曰: "往者亦有之, 但近日多至十餘人。 所以然者, 愚民自少押恩恃愛而不知敎, 不忍其忿, 卒陷於大惡耳。"
地名: 光州 (全羅道, 牧)
年: 1465.0

○甲辰/御華韡堂觀射, 有人上白岳山麓, 以紙繫木末麾之, 上遣人招問, 則全羅道
              光州選上奴也。 衣不蓋體, 面有菜色, 自言: "丐食以度朝夕, 且被主人侵責, 思欲上言, 無路得達, 故麾之。" 上憐之, 令司饔饋食, 又賜綿布帖裏一領, 給糧送還。 命刑曹問押來人及主人侵責情由, 下承傳宦官李得守、安仲敬于義禁府, 罷河城尉
              鄭顯祖職, 以啓上項事稽緩也。
地名: 光州 (全羅道, 牧)
年: 1470.0

○院相洪允成啓曰: "下三道內地置鎭處, 皆有軍官, 此地防禦不緊, 今當旱荒, 軍官皆帶奴隷, 騎驛往來, 徒費廩穀, 其弊不貲。 且爲軍官者, 非盡武士, 間有新良無賴之徒, 無益於事。 如三浦防禦, 緊要處外, 節度使、處置使、軍官及光州、羅州等鎭軍官, 竝減何如?" 傳曰: "可。 令兵曹磨鍊減之。"
地名: 光州 (全羅道, 牧)
年: 1472.0

○刑曹三覆啓: "光州囚驛吏朴三萬、私奴崔山刦南仲連家强盜罪, 律該斬不待時, 依受敎, 妻子永屬邊邑奴婢。" 從之。
地名: 光州 (全羅道, 牧)
年: 1473.0

○刑曹三覆啓: "水原囚白丁趙銀同、小斤毛知, 與在逃檢長, 劫巫女將未家强盜罪, 律該斬不待時, 依受敎, 妻子永屬所居邑奴婢, 檢長追捕斬。 光州囚奴莫松奸金三老妻丹寶, 同謀殺害三老罪, 律該莫松斬, 丹寶凌遲處死。" 皆從之。

○刑曹三覆啓: "光州囚私奴崔元、曺戒山、朴者古未與在逃李莫同明火强盜罪, 律該斬不待時, 李莫同追捕斬, 妻子屬邊邑奴婢。" 從之。
地名: 光州 (全羅道, 牧)
年: 1474.0

○刑曹三覆啓: "光州囚奴金禾罵辱其父罪, 律該斬不待時。" 從之。
地名: 光州 (全羅道, 牧)
年: 1475.0

○刑曹三覆啓: "光州囚私奴金哲再犯竊盜罪, 依《大典》, 絞待時, 陜川囚僧惠安歐殺僧祖英, 奪衣物罪, 律該斬不待時。" 竝從之。

○刑曹三覆啓: "光州囚奴金同乙
              金與在逃奴豆之、金貴生、波豆里謀殺本主金榮孫罪, 律該凌遲處死, 在逃者追捕, 凌遲處死, 古阜囚僧省明、良人金山伊ㆍ李凡伊ㆍ金石乙山、白丁姜莫同、僧尙岑ㆍ雪義刦僧舍强盜罪, 律該斬不待時。" 從之。

○刑曹三覆啓: "光州囚奴毛知里歐殺船軍朱英乞罪, 律該絞待時。" 從之。

○司憲府大司憲尹繼謙來啓曰: "聞光州有私奴天禮者, 奸士族婦女, 臣等移文監司鞫之。 事若干宗室, 監司自當啓稟, 臣等所以不卽啓之者以此也。 今聞密城君
              琛等以擅鞫宗女爲啓, 臣等請避嫌。" 傳曰: "卿等言, 只鞫奸婦女之奴, 若鞫其奴, 其婦女誰歟?" 繼謙等對曰: "宗簿寺僉正許誡爲掌令時, 以天禮之事, 言於掌令李淑文, 移文推鞫, 只稱士族婦女, 未知何婦也, 及觀察使芮承錫之來, 始聞其詳, 嘗於經筵啓之。" 傳曰: "勿避嫌。" 卽召芮承錫、許誡問之, 誡對曰: "臣之子, 自光州來言: ‘有一私奴, 奸士族婦女, 乘肥衣輕, 肆行不忌, 一鄕憤疾’, 臣言於李淑文, 令移文閱實耳。" 承錫對曰: "臣因司憲府文移, 卽令光州推鞫, 拿致其家婢八月, 問天禮所生子有諸, 答曰: ‘有之。’ 問所生母, 答以不知, 又問天禮, 答曰: ‘娶良女末非, 生此子, 未幾末非亡去, 我女主哀其孤, 使婢乳養。’ 問其居處, 則女主寢於室, 天禮寢食皆於廳事, 饌具亦異他奴。 尋得末非問之, 答曰: ‘天禮不顧我, 恒遊宿他所, 纔閱二月見出, 何暇生子?’ 臣問牧使文修德: ‘以天禮本主誰耶?’ 修德曰: ‘權德榮妻也’, 臣曰: ‘然則宗室女也, 不啓而鞫, 似不可。’"

○御經筵。 講訖, 持平尹惠、正言崔灌請得琳之罪, 不聽。 上曰: "權德榮妻宗女也, 憲府不啓而鞫, 甚不可。 貪汚虐民外, 勿許風聞, 載在《大典》, 律亦言: ‘非奸所捕獲, 指奸者勿論’, 暗昧不明之事, 安得風聞擧劾?" 惠對曰: "臣等未知德榮妻爲宗女也。 若知之則安敢不啓? 然士族婦女陰事, 必待捕獲而後推之, 則萬無劾正之理, 如此則臣恐淫風之大行也。 昔朴允昌妻失行, 亦風聞擧劾。" 上曰: "予嘗令移天禮于他所, 宗親來言: ‘若移天禮, 則益啓人心之疑也’, 故今欲勿移。" 惠曰: "事若虛則不可不明, 如其實也, 而不移天禮, 則恐益恣行矣。" 灌曰: "德榮妻, 以宗女蒙汚辱之名, 豈不欲自明? 今若勿問, 則無所曝白, 含冤不少。" 上顧問左右。 領事曺錫文對曰: "臣聞此事, 反覆思之。 天禮移之不可, 不移亦不可。 德榮妻, 以太宗孫女, 不宜居外, 令來居京都, 則雖不移天禮亦可。" 領事金礩曰: "奴主之間, 得此汚名, 喧傳一國, 雖是虛說天禮必豪奴也。 曩者趙之唐亂妹事, 雖令勿問, 然使人疑之, 亦之唐之罪也, 故命竄之于外。 請依此例, 以天禮沒爲兩界官奴。" 上曰: "光州官吏, 以天禮寢于床, 美衣服, 異飮食, 取供亦不可。" 知事李克培曰: "今雖勿問, 衆論必謂宗女蒙恩免罪, 決不以此事爲虛。 臣爲慶尙道觀察使, 咸安郡報崔玉山殺父, 臣以爲事大卽啓, 世祖驚駭, 特遣金國光曰: ‘豈有如此事乎? 汝知予意, 其往鞫之。’ 國光承命往鞫, 果曖昧事也。 世祖命放之, 罪其官吏。 臣意以爲, 今亦遣一諳鍊朝士, 往問何如?" 上曰: "卿言雖是, 亦有不可, 予當取稟大王大妃。 且前者, 大王大妃以李延孫妻居貧, 特賜穀百斛, 非典言私贈鐵堅也, 司憲府以此論啓, 亦不可。" 惠曰: "臣等不知其實, 誤言之耳。" 上曰: "崔汝文刑問啓目: ‘曺典言不啓, 以時推照律判下’, 誰發此言?" 錫文曰: "朴允亨云聞於崔盖地, 盖地云聞於允亨, 允亨雖忍杖不服, 臣意以謂, 允亨言之也。" 上曰: "權緝杖訊何如?" 錫文及左副承旨玄碩圭對曰: "權緝元告人也, 且無違端。" 上曰: "雖然, 杖緝以實其言而後, 質問允亨, 則或可得情。" 碩圭曰: "事理不可料也。 杖緝則或生違端矣。" 上御宣政殿, 引見密城君
              琛、誼城君
              寀、寶城君
              㝓、玉山君
              躋, 承旨、史官皆不得入。

○傳旨義禁府曰: "私奴天禮奸士族婦女事, 非奸所捕獲, 而宗簿寺僉正許誡爲掌令, 屬同僚李淑文, 行移推鞫, 光州
地名: 光州 (全羅道, 牧)
年: 1476.0

○御經筵。 講訖, 掌令李淑文、正言李世匡請治韓明澮罪, 不聽。 上謂左右曰: "天禮事, 果虛也, 若不窮鞫, 將無所暴白矣。" 領事鄭昌孫對曰: "騰說人口已久, 恐非虛事也。" 李孟賢適入侍, 孟賢啓曰: "末非云: ‘其小兒, 我所生也。’ 末非初嫁光州官奴, 而通夫之四寸親故見逐, 後嫁天禮, 天禮以此數誚讓之。 用是纔産此兒而逃, 前謂此兒非吾兒云者, 恐有背夫之罪。" 昌孫曰: "末非前後所供有異同, 而不加刑訊, 故獄辭屢變, 臣意欲更鞫之, 遠斥天禮, 以絶嫌疑。" 上曰: "不可。 若遠斥天禮, 是疑之也。"
地名: 光州 (全羅道, 牧)
年: 1477.0

○刑曹三覆啓: "光州囚私奴崔山、李仲山、張安守劫李松家强盜罪, 律該斬不待時, 妻子屬所在官奴婢。" 從之。
地名: 光州 (全羅道, 牧)
年: 1478.0

○刑曹三覆啓: "典獄囚內資寺奴朴孝代僞造楮貨罪, 光州囚正兵林景白敺殺其妻每邑之罪, 竝律該絞待時。" 從之。
地名: 光州 (全羅道, 牧)
年: 1479.0

○刑曹三覆啓: "光州囚良人黃祿同、白丁白春, 與在逃莫同, 燒人家强盜罪, 律該斬不待時。 莫同追捕斬, 妻子永屬所居邑奴婢。" 從之。
地名: 光州 (全羅道, 牧)
年: 1480.0

○刑曹三覆啓: "公州囚白丁金元山, 强奸金德罪, 在逃白丁流代, 强奸石非罪, 元山律該絞待時, 流代追捕絞。 光州囚僧靑逸, 奸淫女(玉非)
                  〔玉罪〕
                
              , 留置寺內及官差追捕, 率僧徒三十拒捕敺傷罪, 律該斬待時。 忠州囚私奴石乙同、良人安山, 刦殺行人强盜罪, 律該斬不待時, 妻子永屬所在官奴婢。" 皆從之。
地名: 光州 (全羅道, 牧)
年: 1481.0

○刑曹三覆啓: "光州囚將校朴生、私奴鄭生等, 敎授李存信家, 明火强盜罪, 律該斬不待時。" 從之。
地名: 光州 (全羅道, 牧)
年: 1486.0

○刑曹三覆啓: "光州囚內贍寺奴姜未致與良人梁石地、李山守等縱火金萬山、梁若生家强盜罪, 律該斬不待時。 依《大典》妻子永屬所在官奴婢。" 從之。

○辛卯/受常參, 視事。 刑曹三覆啓: "驪州囚良人金莫同與粉山、延同結黨, 路劫元山、吾佐未强奪馬匹雜物; 光州囚內贍寺奴姜未致、良人梁石知、李山守等與物故孫自丁、朴欣孫等結黨, 焚金萬山、梁若生、鄭彦、鄭吉家强盜罪, 竝律該斬不待時, 妻子依《大典》永屬所在官奴婢。" 皆從之。 大司諫金首孫啓曰: "今方修軍籍, 中外已爲騷擾。 戶籍及刷還流民一時而擧, 民必苦之, 請待明年爲之。" 上曰: "然。"卽命停戶籍及流民推刷。